Afturelding tyllti sér á topp úrvalsdeildar karla í handbolta í gærkvöld. Liðið lagði þá ÍR að velli en ÍR hefur tapað öllum níu leikjum sínum í deildinni.
Afturelding og ÍR mættust í Breiðholti og vann Afturelding með fimm marka mun, 27-22, en jafnt var í leikhléi, 11-11. Sigurinn fleytti Aftureldingu upp fyrir Hauka og í efsta sætið. Afturelding er með 13 stig, stigi meira en Haukar sem eiga þó tvo leiki til góða. Selfoss gat fylgt Aftureldingu að stigum með sigri á Fram en það lánaðist ekki. Fram vann tveggja marka sigur á Selfossi, 27-25, en Selfyssingar voru búnir að vinna fjóra leiki í röð fyrir gærkvöldið. Selfoss er því áfram í 3.-4. sæti með ellefu stig. Fram fór upp í sjöunda sæti með 9 stig. Síðustu þrír leikir níundu umferðar eru í kvöld og geta Haukar farið aftur á toppinn með sigri á grönnum sínum í FH. Sigri FH-ingar hins vegar fara þeir upp fyrir Hauka og að hlið Aftureldingar. Í kvöld mætast líka ÍBV og KA í eyjum og Valur og Stjarnan að Hlíðarenda.
Dómstóll HSÍ hefur fengið til umfjöllunar kæru handknattleiksdeildar Stjörnunnar á úrslitum í leik liðsins gegn KA/Þór á laugardag. KA/Þór vann leikinn en í ljós hefur komið að eitt mark var oftalið. Stjarnan var sjálf framkvæmdaraðili leiksins. Mistökin urðu á ritaraborðinu þegar ranglega var skráð mark á KA/Þór í stað Stjörnunnar. Stjarnan fékk svo markið skráð en ekkert mark var dregið af KA/Þór. Mistökin uppgötvuðust þó ekki fyrr en að leik loknum. Stjarnan kærði í gær og vill fá úrslitunum breytt í jafntefli, 26-26. Dómstóll HSÍ hefur fengið málið til umfjöllunar og kallað eftir greinargerðum frá dómurum og HSÍ og frá KA/Þór. Frestur til að skila greinargerð er til fimmtudags og eftir það fær málið efnislega umfjöllun dómstólsins. Dómstóll HSÍ hefur talsvert víðtækar heimildir í svona málum, samkvæmt framkvæmdastjóra HSÍ, Róberti Geir Gíslasyni. Dómstóllinn getur m.a. breytt úrslitunum eða látið úrslitin standa, látið endurtaka leikinn í heild og látið endurtaka hann frá þeim tíma sem mistökin urðu. Reikna má með að dómstóllinn taki málið fyrir í byrjun næstu viku.